Ружинци (община)
Община Ружинци се намира в Северозападна България и е една от съставните общини на Област Видин. Общинският център е село Ружинци.

География

Географско положение, граници, големина 
Общината е разположена в югоизточната част на Област Видин. С площта си от 232,555 km2 заема 6-о място сред 11-те общините на областта, което съставлява 7,61% от територията на областта. Границите ѝ са следните:
 на югозапад – община Чупрене;
 на северозапад – община Димово;
 на североизток – община Лом, област Монтана;
 на изток – община Брусарци, област Монтана;
 на югоизток – община Монтана, област Монтана;
 на юг – община Чипровци, област Монтана.

Релеф, води, климат, почви 
Релефът на общината е равнинен, хълмист и ниско планински. Територията ѝ условно попада в две физикогеографски области на България – Западната Дунавска равнина и Западния Предбалкан.

Над 80% от територията на общината се заема от широката и плоска долина на река Лом (десен приток на Дунав) и нейните притоци. В най-северната част на общината, северно от Добридолския манастир се намира и най-ниската ѝ точка – 70 m н.в.

Останалите около 20% от територията на община Ружинци, южно от общинския център се заемат от северните склонове на Широка планина, част от Западния Предбалкан. Тук се намира и най-високата точка на общината Пешин връх (937 m), издигащ се южно от село Гюргич. Средната надморска височина е 255,1 м.

По цялото протежение на общината от югозапад на североизток със своето средно течение (около 26 km) протича река Лом. Долината ѝ е широка и плоска, заето от обработваеми земи. В най-южната част, в землището на село Гюргич преминава най-горното течение на река Нечинска бара (десен приток на Лом). За водния баланс на общината съществено значение имат и няколкото язовира, по-големи от които са: „Дреновец“ (на запад от с. Дреновец), „Дражинци“ (югоизточно от с. Дражинци), „Киселево“ (североизточно от с. Черно поле), „Гюргич“ (югозападно от село Гюргич) и други по-малки, водите на които се използват основно за напояване.

Климатът е умереноконтинентален. Средногодишната температура е 10,5 °C, средногодишните валежи – 560 l/m3.

Преобладаващите почвени видове са сивите горски и светлосивите псевдоподзолисти горски почви.

Общата площ на земеделската земя в общината е 182 909 дка, от които обработваемата земя е 144 607 дка, водните площи – 4339 дка, горските територии – 38 676 дка, урбанизираната територия – 5274 дка.

Съхраненото фолклорно наследство и красива природа в общината се отчитат като важни предпоставки за развитието на опознавателен, риболовен, селски и екологичен туризъм. На 4 km северно с. Дреновец се намира основаният през 11. век Добридолски манастир.

Населени места 
Общината има 10 населени места с общо население 3299 жители според преброяването от 7 септември 2021 г.

Административно-териториални промени 
 Височайши доклад № 7843/обн. 09.11.1881 г. – преименува с. Хасанова махала на с. Борисово;
 Указ № 45/обн. 08.02.1950 г. – преименува с. Борисово на с. Динково;
 Указ № 317/обн. 13.12.1955 г. – заличава с. Белоптичене и го присъединява като квартал на с. Ружинци;
 – заличава с. Чорлево и го присъединява като квартал на с. Дреновец;
 през 1956 г. – с. Плашивец е преименувано на Плешивец без административен акт;
 Указ № 582/обн. 29.12.1959 г. – заличава с. Тополовец и го присъединява като квартал на с. Дреновец;
 Указ № 45/обн. 20 януари 1978 г. – отделя с. Белотинци и землището му (тогава самостоятелна община) от Видински окръг и го присъединява към Михайловградски окръг;
 Указ № 250/обн. 22.08.1991 г. – отделя кв. Тополовец от с. Дреновец и го признава за отделно населено място – с. Тополовец.

Население

Население по възраст

Етнически състав 

По етническа група от общо 4331 самоопределили се (към 2011 година)::
 българи: 1344
 турци: 0
 цигани: 1783
 други: 0
 неопределени: 0

Транспорт 
През общината преминава участък от 9,6 km от трасето на жп линията Мездра – Бойчиновци – Брусарци – Видин.

През общината преминават частично 4 пътя от Републиканската пътна мрежа на България с обща дължина 45,6 km:
 участък от 14,3 km от Републикански път I-1 (от km 58,7 до km 73,0);
 участък от 5,4 km от Републикански път III-112 (от km 4,2 до km 9,6);
 участък от 21,4 km от Републикански път III-114 (от km 23,2 до km 44,6);
 началният участък от 4,5 km от Републикански път III-1142 (от km 0 до km 4,5).

Топографска карта

Бележки

Източници

Външни препратки 
 Официален сайт на община Ружинци